Diari Oficial de la Generalitat Valenciana


Sumari del DOGV 5243, del 21-04-2006 (2006/3924)

ORDE de 30 de març de 2006, de la Conselleria d'Infraestructures i Transport, per la qual es regulen ajudes a transportistes autònoms, de vehicles d'autotaxi, a la Comunitat Valenciana, per a l'adaptació del seus vehicles per al transport de persones amb discapacitat.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5243

Data del DOGV
:   21-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3924


Data del document
:   30-03-2006

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * mitjans per a discapacitats
    * ajuda pública
    * suport econòmic
    * taxi
    * transport de viatgers

ORDE de 30 de març de 2006, de la Conselleria d'Infraestructures i Transport, per la qual es regulen ajudes a transportistes autònoms, de vehicles d'autotaxi, a la Comunitat Valenciana, per a l'adaptació del seus vehicles per al transport de persones amb discapacitat. [2006/X3924]  
La consecució i el manteniment d'un major grau de qualitat en la prestació del servici de transport públic de vehicles d'autotaxi s'integra, des de 1998, en les línies d'actuació que la Conselleria d'Infraestructures i Transport desenrotlla per a la millora del transport públic a la Comunitat Valenciana.  
Des de la perspectiva del transport públic com a eina bàsica per a la integració social, resulta necessari assegurar l'accés a este sistema de transport públic a tota la població, incloses les persones amb problemes de discapacitat, de manera que es garantisca la igualtat en les condicions d'ús d'este mode de transport.  
La implantació en estos vehicles d'autotaxi de sistemes d'accés a persones amb discapacitat representa, no obstant això, un elevat cost econòmic, cosa que atés l'interés que té la seua progressiva implantació, per a facilitar la mobilitat d'estos col·lectius, la Conselleria d'Infraestructures i Transport establix per a l'exercici 2006 un programa d'ajudes econòmiques per a la inversió requerida per a l'adaptació dels vehicles d'autotaxi a la Comunitat Valenciana, programa que es regula en esta orde.  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià, i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Article 1. Objecte, règim i finançament  
1. És objecte de la present orde atorgar ajudes econòmiques per a l'adaptació de vehicles d'autotaxi al transport de persones amb discapacitat, a la Comunitat Valenciana.  
2. El règim de les ajudes serà el determinat en els articles següents.  
3. Per a l'exercici 2006, les ajudes previstes en la present orde es finançaran a càrrec del crèdit contingut en el programa 513.30, línia 0816000 del capítol VII dels pressupostos corresponents a la Conselleria d'Infraestructures i Transport, amb un import global de 130.000,00 euros, que podrà ser ampliat en cas d'existència de disponibilitats pressupostàries si resulta insuficient per a atendre les peticions que, presentades dins de termini, acrediten tindre els requisits establits en esta convocatòria.  
Article 2. Beneficiaris  
Podran ser beneficiaris d'estes ajudes les persones físiques o jurídiques titulars d'autoritzacions de taxi a la Comunitat Valenciana que adapten o hagen adaptat els seus vehicles d'autotaxi al transport de persones amb discapacitat, des de l'1 de gener de 2005 fins a la data d'acabament de la presentació d'ajudes.  
Article 3. Requisits  
Els que sol·liciten ser beneficiaris de les ajudes hauran d'acreditar no tindre pendent el pagament de cap sanció per incompliment de la legislació sobre el transport.  
L'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició del corresponent sistema.  
Article 4. Sol·licituds, documentació i terminis  
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que s'adjunta al text de la present orde, dirigida al conseller d'Infraestructures i Transport.  
2. Les dites sol·licituds, junt amb la corresponent documentació, hauran de presentar-se en el termini d'un mes comptador a partir del dia següent de la publicació de la present orde en el Diari Oficial de la Generalitat Valenciana, en el registre d'entrada de la Conselleria d'Infraestructures i Transport, o en els dels servicis territorials de Transports de Castelló, València o Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.  
3. La sol·licitud anirà acompanyada dels documents següents:  
a) Còpia compulsada del document nacional d'identitat o passaport vigent i del número d'identificació fiscal. Si es tractara de persona jurídica, còpia compulsada del codi d'identificació fiscal, còpia autoritzada del document de constitució i justificació de la inscripció en el Registre Mercantil o en el que corresponga, i poders de representació compulsats de la persona que represente l'empresa.  
b) Factura proforma junt amb tres ofertes, com mínim, de diferents proveïdors, que haja sol·licitat l'interessat que justifiquen l'elecció efectuada en la qual es reflectisca la completa instal·lació dels equips i els elements necessaris, especificant l'IVA i les característiques del sistema d'adaptació i la declaració jurada de no haver rebut cap ajuda per a l'adaptació del vehicle.  
c) Còpia compulsada de l'autorització vigent de taxi.  
d) Còpia compulsada del permís de circulació del vehicle.  
e) Compromís d'atendre, amb caràcter prioritari, les demandes de les persones amb discapacitat. El dit compromís quedarà articulat a través dels acords que subscriguen amb alguna de les associacions de persones de discapacitat reconegudes per la Conselleria de Benestar Social en què s'establirà el protocol d'actuació per a l'ús de l'autotaxis en el cas de ser requerit per estes.   
f) Documents acreditatius d'estar al corrent en el compliment de les obligacions tributàries i de la Seguretat Social:  
. Certificat expedit per l'òrgan estatal competent de l'administració tributària.  
. Certificat expedit per l'òrgan competent de la Seguretat Social.  
. Certificat expedit per l'òrgan competent de la Conselleria d'Economia i Hisenda de la Generalitat Valenciana.  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i seran vàlids durant els sis mesos següents a la data de l'expedició. Si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.  
Article 5. Quantia  
L'adquisició i la instal·lació de sistemes d'adaptació al transport de persones amb discapacitat serà subvencionada fins a un màxim (exclòs l'IVA) de 20.000 euros per vehicle.  
Article 6. Criteris per a atorgar les subvencions  
Les ajudes econòmiques seran concedides sempre que es complisquen els requisits establits en la present orde, i es tindrà en consideració com a criteri d'atorgament en primer lloc aquells autotaxis que no es troben dins de les àrees de prestació conjunta de València, Castelló i Alacant, en segon lloc aquells que hagueren ja adaptat el vehicle l'any anterior o hagueren iniciat els tramites d'adaptació d'este i, finalment, els que es troben dins de les àrees de prestació conjunta abans assenyalades.  
Article 7. Característiques del sistema  
Els requisits exigibles als autotaxis deriven de la normativa espanyola, arreplegada en la norma UNE 26906, «Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor», publicada per AENOR el 20 de febrer de 2004 i la seua 1a modificació, UNE 26572/1M, publicada per AENOR el dia 19 de novembre de 2004.  
A més, serà d'obligat compliment la recomanació de la citada norma 26763 referida al respatler i recolzacap. Preferentment s'instal·larà un respatler amb recolzacap que podrà ser fix (unit permanentment a l'estructura del vehicle) o desmuntable. Si no n'hi ha, es podrà instal·lar només un recolzacap (esta última opció només es permetrà si el recolzacap és dels que s'instal·len en l'estructura de la cadira).  
specifiquen en l'annex C (informatiu) de la norma UNE 26524.  
Si l'altura calçada.sòl del vehicle és superior a 250 mm, serà obligatòria la instal·lació, almenys, d'un escaló que complisca els requisits especificats en la norma UNE 26685.  
A més, els vehicles hauran de complir la normativa establida per a este tipus de transport.  
Els sistemes d'adaptació hauran de complir així els requisits següents:  
1. Especificacions tècniques sobre l'accés al vehicle:  
. El vehicle disposarà d'un accés fàcil, còmode i segur per a un usuari de cadira de rodes sense abandonar esta.  
. L'altura mínima del buit per a l'accés de la persona amb mobilitat reduïda (PMR) en cadira de rodes serà de 1.300 mm, i es recomana un mínim 1.350 mm.  
. L'amplària mínima del mencionat buit serà de 700 mm, i es recomana un mínim de 800 mm.  
. Si la porta o les portes d'accés per a l'usuari de cadira de rodes són abatibles d'eix vertical, l'angle mínim d'obertura serà de 90º.  
. Independentment de la manera d'obertura de la porta o les portes d'accés per a la PMR en cadira de rodes, la porta o les portes tindran un dispositiu d'enclavatge que impedirà el tancament fortuït durant l'operació d'entrada/eixida.  
2. Especificacions tècniques sobre la superfície d'allotjament:  
. El vehicle disposarà d'espai interior suficient per a allotjar, com a mínim, un passatger en cadira de rodes.  
. La superfície tindrà unes dimensions mínimes de:  
. Longitud: 1.200 mm.  
. Amplària: 700 mm (es recomana 800 mm).  
. L'altura lliure interior del vehicle, sobre un cercle de radi mínim de 400 mm, amb centre sobre el cap del passatger en cadira de rodes, ubicada en el lloc assignat, serà de 1.400 mm mínima.  
. L'espai de l'automòbil que es condicione perquè viatge un passatger en cadira de rodes serà tal que li permeta viatjar en el sentit de la marxa. Per motius de seguretat mai ha de posicionar-se transversal a l'eix longitudinal del vehicle.  
3. Especificacions sobre la seguretat del passatger que viatgen en cadira de rodes.  
. El vehicle té un dispositiu d'ancoratge per a la cadira de rodes que suporta els esforços de tracció, torsió i flexió a què pot exposar-se la cadira de rodes, així com els moviments de translació i gir.  
. L'ancoratge haurà de subjectar la cadira de rodes per elements del seu xassís i no per elements fàcilment deformables com les rodes. Al seu torn, l'ancoratge se subjectarà al xassís o al bastidor del vehicle.  
. El passatger en cadira de rodes haurà de disposar d'un element de retenció, cinturó de seguretat que mai no es considerarà com a component actiu de l'ancoratge de la cadira de rodes.  
. Es disposarà d'un recolzacap que podrà ser fix o desmuntable.  
4. Especificacions sobre les persones de mobilitat reduïda no usuàries de cadira de rodes.  
. L'angle d'obertura mínim de les portes abatibles d'eix vertical serà de 90º.  
. Agafadors situats per a facilitar les operacions d'entrada/eixida i asseure's/alçar-se.  
. Si l'altura calçada-sòl del taxi és superior a la dels taxis convencionals (cas dels monovolums), es disposarà obligatòriament d'un escaló suplementari que reduïsca esta altura, almenys per una de les portes.  
5. Especificacions sobre l'element per a auxiliar l'accés (rampa):  
. Com a element per a auxiliar l'accés a l'automòbil podrà ser suficient dur entre l'equipament una rampa que formarà amb l'horitzontal del punt de suport en la calçada un pendent no superior al 30%.  
. La rampa suportarà l'esforç que produïsca una massa de 250 kg en el centre del va, en posició recolzada.  
. L'amplària exterior mínima serà de 700 mm (es recomana 800 mm). En el cas que esta rampa estiga formada per dues canaletes, la seua separació interior màxima serà de 200 mm.  
. Els costats exteriors i interiors en cas de canaletes tindran un vorell mínim de 80 mm d'altura.  
6. Conceptes de normalització i integració.  
. A més dels criteris tècnics descrits, els vehicles hauran d'ajustar-se a la normativa establida per a este tipus de transport.  
Article 8. Resolució i atorgament  
1. L'examen i la valoració dels expedients de sol·licitud de les ajudes correspondrà a un òrgan col·legiat integrat per 3 representants nomenats pel director general de Transports, Ports i Costes, dels quals un actuarà com a secretari, amb veu i sense vot, i un representant nomenat per la Conselleria de Benestar Social de la Comunitat Valenciana, que una vegada fixades les admissibilitats i les quanties segons els criteris establits en l'orde elevarà la corresponent proposta al director general de Transports, Ports i Costes, el qual per delegació del conseller d'Infraestructures i Transport, que, per mitjà de la present orde, se li conferix, dictarà l'oportuna resolució d'atorgament o denegació l'ajuda. En cas d'atorgament, la resolució expressarà amb exactitud la quantia. La dita resolució posarà la via administrativa.  
Tal possibilitat està prevista en l'article 68 de la Llei 5/1983, de 30 de desembre, de Govern Valencià, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.  
2. El termini màxim per a resoldre expressament i notificar les sol·licituds presentades serà dos mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat este termini sense que haja recaigut resolució expressa s'haurà d'entendre que esta és desestimatòria.  
Article 9. Justificació de la despesa i el pagament de les subvencions  
Una vegada notificades les resolucions d'atorgament i després del cobrament previ d'estes pels beneficiaris, estos hauran de justificar la despesa efectivament realitzada en el termini dels tres mesos següents a la notificació de la concessió de la subvenció, i hauran d'aportar per a això la documentació següent:  
a) Factura del pagament del sistema d'adaptació.  
b) Certificat o justificant acreditatiu de l'homologació de la Inspecció Tècnica de Vehicles.  
c) Declaració responsable en què s'especifiquen les ajudes o els finançaments públics o privats obtinguts o sol·licitats per als mateixos fins, així com el sotmetiment a control i comprovació per part de l'administració de l'efectiva instal·lació i el manteniment de tota la instal·lació.  
d) Dades de domiciliació bancària.  
Una vegada rebuda en el termini i en la forma adequada la documentació referida per l'administració, i després de les oportunes comprovacions, es procedirà al pagament de l'ajuda.  
Article 10. Obligacions dels beneficiaris  
Els beneficiaris de les ajudes estaran obligats a:  
a) Portar en el seu vehicle, en lloc ben visible, el símbol internacional de vehicle adaptat, i especificar que el sistema d'adaptació ha sigut subvencionat per la Conselleria d'Infraestructures i Transport.   
b) Mantindre en ús l'equip i els elements instal·lats en el vehicle durant un període mínim i continuat de huit anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.  
c) Facilitar qualsevol dada o document que la Direcció General de Transports, Ports i Costes considere necessari sol·licitar per a un coneixement exacte i veraç del compliment dels objectius i fins de la present orde, d'acord amb el contingut del punt 2 de l'article tercer.  
d) Posar en coneixement de la Direcció General de Transports, Ports i Costes qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en qualsevol cas, amb anterioritat a la justificació de l'aplicació donada als fons percebuts.  
e) Disposar dels llibres comptables, els registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.  
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
g) Presentar en el termini de 15 dies en la Direcció General de Transports, Ports i Costes, comptadors des de la recepció de la resolució de concessió de la subvenció, acord que es fa menció en l'apartat e) de l'article quart, paràgraf 3, així com una declaració pel qual es comprometen a atendre, amb caràcter prioritari, les demandes dels dits usuaris, perquè per la Direcció General de Transports puga procedir a atorgar autorització especifica perquè puga dur passatgers amb discapacitat fora del municipi que els haguera atorgat la llicència o en el qual estigueren residenciats.  
Article 11. Revocació de la subvenció  
1. Procedirà el reintegrament de les quantitats rebudes i l'exigència de l'interés legal de demora des del moment del pagament de la subvenció, en el cas que es verifique l'obtenció de les ajudes sense haver complit les condicions requerides derivades de la present orde i la legislació vigent.  
2. A l'efecte es podrà incoar per la Direcció General de Transports, Ports i Costes, i per delegació del conseller d'Infraestructures i Transport, el corresponent expedient que podrà finalitzar, si és procedent, amb la resolució de revocació de la subvenció i l'obligació de reintegrament de les ajudes concedides i els interessos de demora.  
De conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada llei, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, el present acte que posa fi a la via administrativa i, que podrà ser recorregut potestativament en reposició davant el conseller d'Infraestructures i Transport, en el termini d'un mes, o bé es podrà plantejar directament el recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors estos dos des de l'endemà de la publicació.  
València, 30 de març de 2006  
El conseller d'Infraestructures i Transport,  
JOSÉ RAMÓN GARCÍA ANTÓN